Калі даведалася, што зацяжарыла, Арцём паклікаў яе замуж. Пайшла — бы ў вір галавой, не думаючы, што чакае далей, не пацікавіўшыся нават, чаму першая жонка ад яго сышла так канчаткова, што адсудзіла нават права не дапускаць сустрэчы яго з дачкой. Праз пару месяцаў пасля іх вяселля тая, першая, нагадала-такі аб сабе — падала на размен яго, арцёмавай, кватэры ў цэнтры Мінска. Кватэру прадалі, аддалі пакрыўджанай былой палову сумы, а на астатнія купілі невялікую двухпакаёўку пад Мінскам — на жыллё ў сталіцы ўжо не хапіла, — куды і пераехалі з маленькай дачушкай, якая толькі нарадзілася.